АҞӘА, рашәара 25 – Sputnik. Аҩнуҵҟатәи аусқәа рминистр Дмитри Дбар арадио Sputnik иазеиҭеиҳәеит ареспубликаҿы идыргылараны иҟоу абахҭа ҿыц ҩ-миллиардк, ҩ-миллиардки бжаки иштәо, аргылара 2-3 шықәса шаго.
Дбар иажәақәа рыла, ари азҵаара даара иазхәыцуп, даҽа бахҭак аргылара шзалымшо азыԥхьагәаҭаны.
Дбар иҳәеит ари абахҭаҿы аиашара амҩа иқәлар зҭахуи арецедивистцәеи шеихыршо.
"Аиҳабырабжьаратә комиссиа ҩынтә иаахьеит. Хаҭала сырԥылеит. Абахҭа апроект аҿаҵоуп. Ҳара иаҳҳәеит иаҳҭаху абахҭа зеиԥшрахаша: аиашара амҩа иқәлар зҭахуи арецедивистцәеи хаз-хазы иҟазар шакәу. Дара еиҟәыгатәуп, избанзар ацәгьоуцәа дуқәа ирԥыргатәуп зумҭа иахьхәыз, аиҭакрақәа рымҩа ианылар зҭаху", - ҳәа иҳәеит иара.
Иахьазы уи аҩыза аҭагылазаашьа ҳамам, ишьақәгылашагьы акриминалтә еилазаара ирылашәоит ҳәа иҳәоит аминистр.
Ацәгьоуцәа ӷәӷәақәа дрылацәажәо, Дмитри Дбар иҳәеит урҭ ирықәҵоу азыӡба иагмырхакәа ирхыргароуп ҳәа.
"15-20 шықәса зықәҵоу ауаҩы 5-8 шықәса заҵәык бахҭала ианихиго ҟалоит. Ауаа иҟарҵаз ацәгьоура иақәнагоу ахьырхәра иақәшәароуп. Ацәгьоура ду ҟазҵаз иумҭа иаҟароу ақәнага данақәдыршәалак ауп данхәыцуа, даҽазныкгьы уи амҩа данықәымло", - ҳәа иҳәеит иара.
Аԥсны ААР абџьар аныҟәгаразы ахарахаҵара рыӷәӷәатәуп ҳәа иҟанаҵаз ажәалагалазы аминистр иазгәеиҭеит закәаншьаҭада абџьар аныҟәгара иацәымшәо шырацәоу, избанзар атәыла иалымҵырц анапынҵара ашьҭахь рхы иақәиҭыртәуеит. Ауаҩы ари азакәанеилагаразы иқәнагаҵәҟьа дшақәшәо анидыруа акриминогентә ҭагылазаашьа еиӷьхоит ҳәа иҳәоит аминистр.
АҞӘА, нанҳәа 3 - Sputnik. Аԥсны Адәныҟатәи аусқәа рминистрра "ампыҵахалара ахыхрази" аурыс-ақырҭуа еимак ҭынчмҩала аҭышәныртәаларази арезолиуциа "аԥсҭазаара иаҟәыгоу, аԥсуа-ақырҭуа еиҿагылара амзыз еиҭазкуа" акоуп ҳәа азгәанаҭеит. Абри атәы кьыԥхьуп аусбарҭа асаит аҿы.
Аԥсны ААР адырра ала, Қырҭтәыла иаднакылаз адокумент аҿы Урыстәылатәи Афедерациахь ааԥхьара ҟанаҵоит Аԥсни Аахыҵ Уаԥстәылеи "ампыҵахалара рхыхраз", иазхаҵоу рхьыԥшымра мап ацәнакырц, иара убасгьы аетникатә ҟазшьала ауаа еилырымхларц, Женеватәи аиҿцәажәарақәа рҟны аконструктивтә ҟазшьала ахы мҩаԥнагаларц азы ҳәа.
Аусбарҭаҿ иазгәарҭеит 1992 шықәсазы Аԥсны аибашьра алагаразы аҭакԥхықәра зду Қырҭтәыла шакәу, иара убас, Аахыҵ Уаԥстәыла 2008 шықәсазы аҭыԥ змаз ахҭысқәа рызгьы ахара дара ишрыду.
"Иазгәаҭатәуп Қырҭтәыла амчрақәа ишырҭаху аԥсуа-ақырҭуа еимак аурыс-ақырҭуа еимак акәушәа ауаа дырбара, аха уи изаҟаразаалак ҵаҵӷәык амам. Иззыҟарҵогьы аҭакԥхықәра рҽацәхьакны ахара ирыду мап ацәыркырц ауп", - ҳәа аҳәоит ареспублика адәныҟаполитикатә усбарҭа ахҳәааҿы.
Аԥсны адәныҟатәи аусқәа рминистрра Женеватәи аиҿцәажәарақәа ирлахәылоу жәларбжьаратәи абжьаҟазацәа рахь ааԥхьара ҟанаҵоит 1992–1993 шықәсқәеи 2008 шықәсеи рзы Қырҭтәыла ахымҩаԥгашьа цәгьоуроуп ҳәа иршьарц, Аԥсни Қырҭтәылеи рыбжьара амч ахамырхәаразы аиқәшаҳаҭра анапаҵаҩра иацхраарц.
Аусбарҭа иара убасгьы ааԥхьара ҟанаҵоит Аҟәеи Қарҭи рыбжьара еиҟароу аҳәынҭқаррабжьаратә еиҿцәажәарақәа рышьақәыргылара иацхраарц Аахыҵ Кавказ акраамҭатәи аҭынчреи аҭышәынтәалареи реиҿкаара хықәкыс иҟаҵаны.
Аԥсуа дипломатцәа иазгәарҭоит ақырҭуа ган Женеватәи аиҿцәажәарақәа рҳәаақәа ирҭагӡаны аполитикатә ҭахра аарԥшны рконструктивтә позициа иқәныҟәар шрыхәҭоу. Избанзар аиҿцәажәарақәа рлахәылацәа зегьы ззыԥшу Қырҭтәыла аконструктивтә хымҩаԥгашьа ауп.
АҞӘА, нанҳәа 3 - Sputnik. Афон ҿыц "акадифаамҭаз" ҩыџьа рыԥсшьараз еиҳа иахьалыркаауа аҭыԥқәа иреиуоуп ҳәа аанацҳауеит TVIL.RU.
Амаҵзура астатистикала атуристцәа ари аамҭазы аиҳарак 1 - 10 уахы рзы аҭыԥқәа ҿарҵоит, ари аамҭала уахыки-ҽнаки рыҩнуҵҟа 1,5 - 6 нызқь мааҭ рныхра иазыхиоуп.
Аԥсшьараз зегь раасҭа ахәқәа мариоуп Афон ҿыц, иҳаракуп — Лахденпохьиа. Аромантикатә ԥсшьараз иалырхуеит Иалтеи Шәачеи.
Ахырхарҭақәа жәаба рсиа:
Асиа шьақәыргылоуп 2021 шықәса нанҳәа-цәыббра рзтәи аҿаҵарақәа рыла.
Иара убас шәаԥхьар ҟалоит:
АҞӘА, нанҳәа 3 - Sputnik. Европатәи акомиссиа иазханаҵоит коронавирус аҟынтә алаҵа шыҟаҵоу азы Сан-Марино ирырҭо адокументқәа ҳәа аанацҳауеит РИА Новости аинвистициақәа рзы Урыстәылатәи Афонд адыррала.
"Сан-Марино алаҵа шыҟаҵоу азы асертификатқәа Евроеидгыла аҵакыра зегьы аҿи Шенгентәи азона атәылақәа рҿи иазхарҵоит" ҳәа аҳәоит адырраҭараҿы.
Еврокомиссар Дидье Реиндерс иҳәеит аиҿкаара иалшо шыҟанаҵо егьырҭ атәылақәа алаҵа шыҟаҵо азы ирырҭо адокументқәа разхаҵаразы.
РФПИ уаанӡа аҳәамҭа ҟанаҵахьан алаҵа ишалнаршаз Сан-Марино Европа иахьаҵанакуа коронавирус аиааира.
"Спутник V" 67 тәыла рҿы иҭаҩуп. Алаҵа аԥҵоуп идыру, иԥышәоу ауаҩы иаденовирустә вектор аплатформаҿы.
Авирус аҟынтә аиммунизациа мҩаԥысуеит Урыстәыла арегионқәа зегьы рҿы. Атәылаҿ ахархәара рымоуп: "Спутник V", "ЭпиВакКорона", "КовиВак". Аиҭалаҵаҟаҵара мҩаԥыргоит "Спутник Лайт" ала.
Аҳәаанырцә ахархәара рымоуп: Pfizer, BioNTech (Германиа, ЕАА), AstraZeneca (Великобританиа, Швециа), Moderna (ЕАА), BBIBP-CorV, Sinopharm, CoronaVac (Китаи).